Aalborg Kommune kommer i dag med godt nyt til cyklisterne. Mandag den 22. august begynder kommunen nemlig at anlægge nye cykelstier på udvalgte strækninger langs Letvadvej, Bygaden og Sofiendalsvej i Skalborg. Derudover etableres der signalreguleringer i de to vejkryds ved Anna Anchers Vej/Letvadvej og Sandtuevej/Letvadvej/Bygaden/Sofiendalsvej. De to kryds signalreguleres for at forbedre trafikafviklingen i krydsene. Har længe været et ønske Flere borgere i området har længe efterspurgt, at der skulle gøres noget for at forbedre trafiksikkerheden. Letvadvej er blevet kaldt utryg, og derfor glæder det rådmand i By og Land, Jan Nymark Thaysen (V), at arbejdet med at forbedre trafiksikkerheden nu går i gang. - Jeg cykler ofte på Letvadvej, hvor cyklisterne i dag færdes side om side med køretøjer. Der er ofte tæt trafik, samtidig med pladsen er begrænset, så det kan være en noget utryg oplevelse. Jeg håber meget, at de nye tiltag vil skabe mere tryghed og bedre sammenhæng i området for både børn og voksne, siger han og fortsætter: - Jeg håber, at det får mange flere til at vælge cyklen til, når de skal til og fra skole, arbejde, fritidsaktiviteter, eller indkøb. Både for deres egen sundheds skyld, men samtidig kan der spares rigtig mange penge på brændstof, mens klimaet ligeledes tilgodeses, siger rådmanden. To fluer med et smæk Mens arbejdet står på, benytter forsyningsvirksomhederne anledningen til at udskifte og renovere ledninger, så borgerne i området bliver generet af arbejdet i mindst mulig tid. Blandt andet skal Aalborg Kloak etablere en ny, større kloakledning syd for Letvadvej 98 og på tværs af Letvadvej over til den nye grøft på vestsiden af Letvadvej. Aalborg Kommune beder folk om at gå uden om selve arbejdsområdet, da det kan være farligt at færdes i nærheden af udgravninger og maskiner. De nye cykelstier og signalreguleringer forventes at stå klar til april 2023. Mens arbejdet står på, vil der være gener for trafikken og for beboerne i området.

Opsummering:
Det skal være mere trygt og sikkert for cyklister at trampe i pedalerne i Skalborg. Derfor anlægger Aalborg Kommune nu nye cykelstier og signalreguleringer i området omkring Letvadvej, Bygaden og Sofiendalsvej.